**Р Е П У Б Л И К А Б Ъ Л Г А Р И Я**

**ЧЕТИРИДЕСЕТ И ТРЕТО НАРОДНО СЪБРАНИЕ**

**С Ъ К Р А Т Е Н П Р О Т О К О Л**

от работна среща, 25.02.2016 г.

На 25.02.2016 г., в сградата на Народното събрание на пл.“Княз Александър I” №1, в зала 456 се проведе работна среща на народни представители, членове на Комисията за наблюдение на дейността на Държавната комисия за енергийно и водно регулиране и експертния състав на същата, на която бяха обсъдени предложения за изменения и допълнения на Закона за енергетиката, които отразяват необходимостта от транспониране на Регламент (ЕС) № 1227/2011 относно интегритета и прозрачността на пазара за търговия на едро с енергия, както и правни норми за решаване на практически въпроси при работа на свободен пазар.

Срещата беше ръководена от председателя на парламентарната комисия, Искрен Веселинов и на нея присъстваха народните представители: Валентин Николов, Георги Недев, Евгени Стоев, Магдалена Ташева и Александър Ненков. Обсъждането протече при обсъждане на параграф по параграф на предложените текстове, като специално внимание се обърна на тези, по които има нужда от посочване на задълбочена обосновка.

По параграфи 1 и 2, нямаше въпроси и текстовете се приеха по принцип, а §3 не беше обсъждан.

По § 4, касаещ разширяване на правомощията на Комисията за енергийно и водно регулиране за ценово регулиране по отношение на монополни услуги, които извършват мрежовите дружества при присъединяване на обекти, се постави акцент върху това, че въпреки проведените обсъждания на проблемите на гражданите и бизнеса при присъединяване на обекти към мрежите, не се очертава решение на ниво подзаконови актове на КЕВР. Предложеният текст по § 4, не решава всички въпроси с улеснено присъединяване на нови обекти, но спомага да се създаде ценова рамка за уеднаквяване на практиките на различните мрежови дружества. В тази връзка текста се подкрепя по принцип.

На редакционно ниво имаше разработено предложение за въвеждане на специален механизъм за одобрение на разходи, свързани с осигуряване на допълнителни резевиращи мощности. Тези текстове не бяха подкрепени в този им вид и се препоръча, те да бъдат обвързани с работа при аварийни режими и след издаване на съответни заповеди от страна на министъра на енергетиката.

§ 5 не беше подкрепен, а § 6 предизвика дискусии за обхвата и компетентността за провеждане на разследвания. На база на дискусията се стигна до извода, че за осигуряване на ефективен и компетентен контрол върху пазара за търговия на едро с енергия, е необходимо да се разшири дискусията с компетентни институции по отношение на регулациите на фондови и стокови борси. В тази връзка беше предложено настоящите текстове, касаещи мерките за предотвратяване практики на злоупотреба и разкриване на вътрешна информация, да бъдат обсъдени с представители на МФ, МЕ и МИ на отделна работна среща в НС.

Параграфи от 8 до 12 бяха подкрепени по принцип, поради това, че допринасят за ясна и точна регламентация по отношение на сделките, чрез които операторите закупуват енергия, както и за даване на възможнос за разширяване на обхвата на търгувана енергия на пазарни принципи.

При дискусията по § 13 се установи, че на законово ниво се осигуряват конкретни условия за присъединяване на потребители на природен газ. За въвеждане на такива норми е необходима ясна аргументация, включително и финансови обосновки, преди да се подкрепи предложението. Същото се отнася и до предложението в § 17, което в известен смисъл влиза в противоречие с посоченото преложение по § 13. В резултат двете предложения не бяха подкрепени, но се очаква допълнителни обосновки по тях.

Предложението по § 14 за санкции на ВиК оператори не бяха подкрепени, поради липса на яснота дали тази разпоредба може да бъде работеща, след като контролните функции на КЕВР по отношение на ВиК операторите е твърде ограничена. Би било полезно да се обсъди възможността КЕВР да издава лицензи и за тези дружества, при което инструмента на санкции вече ще бъде ефективен.

§ 15 беше подкрепен по принцип, но е необходимо да се обвърже с подхода за прилагане на Регламент 1227/2011.

§ 16 въвежда много и разнообразни разпоредби, част от които касаят подхода за прилагане на Регламент 1227/2011, т.е. следва да се обсъдят отделно, или касаят много конкретни приложни въпроси, за които е необходима обосновка. Така например предложението за изменение на т. 27е е свързано с възможността за работа на ВЕИ производителите както на регулиран, така и на свободен пазар, което може да се подкрепи по принцип, но е необходимо редактиране на текста. Пак в тази връзка са измененията в т. 54а и т.59б, но в този случай е необходима не само редакционна намеса, но и детайлна финансово-икономическа обосновка на въпроса за участие в *„Специална балансираща група“*  и *„Стандартна балансираща група“* , поради което тези промени немогат да бъдат подкрепени на този етап.

Допълнителна обосновка е необходима и за разглеждането на предложението по § 18.

**В заключение беше решено:**

1. Да се проведат допълнителни срещи на експертно ниво за уточняване на предложенията, по които е необходимо да се представят технико-икономически обосновки;
2. Да се подготви среща с представители на Министерство на финансите, Министерство на енергетиката и Министерство на икономиката по въпросите за ефективен контрол и наблюдение на борсовата търговия на електрическа енергия.

**ПРЕДСЕДАТЕЛ**

 **НА КОМИСИЯТА ЗА**

 **НАБЛЮДЕНИЕ НА**

 **ДЕЙНОСТТА НА ДКЕВР**

 **ИСКРЕН ВЕСЕЛИНОВ**